Niftakar kienet għaddiet għalija hi. Mill-ewwel għarfitni. Illum ma tantx hemm biżgħa li ma tiltaqax. Sempliċi messaġġ fuq il-mobajl jew l-aktar l-aktar ċempila minn fuq l-istess mobajl u tkun tista' tispjega eżatt fejn inti. Hekk kif dħalt fil-karozza b'dahari lejha u idejja għadhom 'l barra jqattru l-ilma tax-xita minn fuq l-umbrella biex ma nħammiġiliex il-karozza, lissnitli, 'Hi!' Ftit sekondi wara, 'Qlajna x-xita.' 'Hekk hu,' weġibtha. 'Kollox irid ikun,' żidtilha. 'Is-sena sabiħa bl-erba' staġuni li huma.' Wiċċha kien kemmxejn imqarras u xufftejha imġebbdin daqs il-lasktu tal-wajpers li bdew jippruvaw ilaħħqu max-xita bla hedu. Id-differenza kienet biss il-kulur. Il-lasktu iswed, xufftejha fl-aħmar. Għandu jkun min irid ibiegħ iħobb juża l-aħmar. Ħu minn dawk l-iskrins bil-kliem jimxi jgħidulek l-aħħar offerta tal-ħanut jew tal-gabbana u ara hux dejjem ikun ħomor fuq l-iswed. Il-vjaġġ jew aħjar ir-rikba ma damitx aktar minn żewġ minuti. Bejn wieħed u ieħor kont naf fejn irridu mmorru. It-trejqa eżatt li ma kontx naf u għalhekk ftehemna li tgħaddi għalija fit-triq prinċipali. Apparti fuq l-istaġuni m'għedna xejn aktar, tal-anqas bis-sugu jew li niftakar. Ipparkjat, tlajna nofs sular taraġ, li ovvjament kienu jiżolqu u dħalna fil-kenn tal-komun. Ma tatniex ċans nibda tiela' t-taraġ li ma għafsitx il-buttuna tal-lift. Kien diġa isfel, infetaħ il-bieb għafset in-numru tnejn u tlajna. 'Dan perfett għalik,' qaltli ftit sekondi wara li fetħet il-bieb u xegħlet il-bozza. Jien għammixt għajnejja, bejn għax id-dawl qawwi wara l-oskurità tal-lift kien għoddu ħasad għajnejja u bejn għax din l-istqarrija hekk qawwija ħasdet lil widnejja. 'Għaliex?' dħakt lura. 'Tħobb l-erba' staġuni u leali lejn l-istaġuni inti, le?' 'Iva' weġibtha kważi f'forma ta' mistoqsija. 'Dan fix-xitwa kiesaħ ħafna għax ilu vojt u fis-sajf billi bejt biss hemm fuqek ix-xemx taħkmu sew u sħun ħafna.' Gdimt ilsieni u tkerraht. Hi għolliet is-suf t'għajnejha u hemżitni. 'Bil-battibekki ma tbiegħx,' hemiżt jien din id-darba. Kelli nimxi lura lejn il-karozza fix-xita.